‘Verkragting’ by Bloem-skool: Seuns nou in ouers se sorgArgieffoto Die drie hoërskoolseuns van Bloemfontein wat daarvan beskuldig word dat hulle ŉ 14-jarige meisie verkrag het terwyl hulle ŉ video van die voorval gemaak het, is in die sorg van hul ouers vrygelaat. Phaladi Shuping, woordvoerder van die Nasionale Vervolgingsgesag (NVG) in die Vrystaat, het aan Maroela Media gesê die drie seuns, onderskeidelik 15, 16 en 17 jaar oud, het verlede week weer in die Mangaung One-Stop Child Justice Centre verskyn. Hulle is toe in die sorg van hul ouers vrygelaat. “Dit beteken dat die seuns toestemming van hul ouers moet hê voordat hulle iewers heen kan gaan en die ouers moet te alle tye bewus wees van hul kind se bewegings en waar die kind is,” het Shuping gesê. Maroela Media het vroeër berig die seuns moes ŉ tyd lank in polisieaanhouding bly nadat hulle dreigemente ontvang het. Shuping het gesê die owerhede het egter nou besluit dat dit veilig is om die seuns in hul ouers se sorg vry te laat. Hy het gesê daar is ook niks wat die seuns verhoed om skool by te woon nie. Die drie seuns, almal leerders van die Hoër Tegniese Skool (HTS) Louis Botha in Bloemfontein, staan tereg op ŉ aanklag van verkragting in verband met ŉ voorval wat op 7 Junie op die skoolterrein gebeur het. ŉ Groep meisies wat die dag ekstra klasse by die skool bygewoon het, het alkohol gekoop en dit op die skoolterrein gedrink. Die slagoffer het weens die alkoholinname haar bewussyn verloor en haar vriendinne het haar daar op die skoolterrein agtergelaat. Die seuns het vermoedelik op haar afgekom waarna hulle haar na bewering met hul vingers verkrag het. Een van die seuns het na bewering ŉ video van die voorval gemaak en dit op sosiale media versprei. ŉ Polisiewoordvoerder het vroeër gesê die meisie was aanvanklik nie bewus van die voorval nie omdat sy bewusteloos was. Sy het egter later die video op sosiale media gesien en dit op 13 Junie by die polisie aangemeld. Die seuns sal op 27 Julie weer in die hof verskyn.